Komitee oor verdediging vergader gou oor onlusteBetogings in die Durbanse-middestad. (Foto: AFP) Die gesamentlike staande komitee oor verdediging sal Woensdag dringend met die minister van verdediging en senior bestuur van die Suid-Afrikaanse Nasionale Weermag (SANW) vergader oor die sekuriteitsituasie in die land en verwante sake. “Die komitee ag dit dringend om met die minister en hoëlui van die weermag te vergader om inligting te ontvang oor die interne sekuriteitsituasie ná onluste, vandalisme en plundertogte in KwaZulu-Natal en Gauteng,” het Cyril Xaba, medevoorsitter van die komitee, in ŉ verklaring gesê. “Die komitee versoek kalmte en die herstel van wet en orde. Die komitee is bekommerd oor die impak van dié voorvalle op die ekonomie en poste, veral in die lig dat ons ekonomie net begin herstel het van die verlammende effek van die pandemie.” Die komitee ondersteun die ontplooiing van soldate om die polisie te ondersteun. “Ons wil bepaal wat die rol van die SANW in die twee provinsies is,” het Elleck Nchabeleng, medevoorsitter van die komitee, bygevoeg.